**MUNDTLIG BERETNING**

**Kære generalforsamling, kære medlemmer**

Der er meget, som splitter i tiden, og vejen er lang.

Der er kræfter, som truer selv arbejdets brusende sang.

I en brændende verden, hvor mennesker sulter ihjel,

kan vi vise, vi alle har ansvar for mer’ end os selv.

Sådan har vi netop sunget. Og derfor kan jeg heller ikke, på en dag som i dag, undgå at nævne den krig, der i disse dage raser i Ukraine. På et øjeblik synes egne daglige problemer ganske ubetydelige, og vi får øjnene op for, hvor vigtigt vores fællesskab og vores tryghed er. Næsten 3 millioner ukrainere er drevet på flugt, heriblandt mange børn. Viljen til at hjælpe er heldigvis enorm. Jeg glæder mig helt personligt over at opleve den hjælpsomhed og forståelse, der strømmer de ukrainske flygtninge i møde og jeg håber inderligt, at det er den måde Danmark fremover vil modtage alle folk, der flygter fra krig og ulykke.

Også undervisere verden over står sammen om at støtte lærere, elever og det ukrainske folk og fordømmer Ruslands angreb. Lærere gør en forskel – også i krig. Derfor har Danmarks Lærerforenings hovedstyrelse forleden dag besluttet at sende 100.000 kr. til en solidaritetsfond, der direkte støtter de ukrainske lærerorganisationer og deres medlemmer.

”Folkeskolen skal forberede eleverne til deltagelse, medansvar, rettigheder og pligter i et samfund med frihed og folkestyre”. Sådan står der i folkeskolelovens formål. Som lærere står vi med et stort ansvar for, at eleverne forstår hvorfor verden ser ud, som den gør. I ved om nogen, hvordan eleverne reagerer på det de hører og ser fra Ukraine. Men som altid – også i svære situationer – påtager lærere og børnehaveklasseledere sig ansvaret for, at eleverne kommer bedst muligt videre.

Det er i skrivende stund usikkert, om der kommer ukrainske flygtninge til Roskilde – og hvis der gør, så hvor mange. I Roskilde har vi, i modsætning til mange andre kommuner, stadig velfungerende Modtageklasser, med lærere, som har stor viden om at modtage børn med krigstraumer. Vi skal selvfølgelig gøre alt, hvad der står i vores magt, for at sikre de ukrainske børns skolegang bedst muligt.

**Fra den ene overskrift til den anden.**

**Elevernes trivsel**

I sidste uge blev de nye resultater fra Den Nationale Sundhedsprofil præsenteret. Særligt for de unge er tallene bekymrende og desværre gået den helt forkerte vej. For de unge under 24 år er tendensen til stress og dårlig trivsel stærkt stigende. I 2013 havde 12,8% af de unge mellem 16 og 24 år det, man kalder en lav scorer, på den mentale helbredsskala – altså havde de et dårligt mentalt helbred. I 2021 er samme gruppe nu den aldersgruppe, der har det allerdårligst og nu er tallet 27,8% 27,8%!!

Det er vores børn!!!!

Der er selvfølge mange forklaringer på dette, og jeg skal ikke alene gøre det til et spørgsmål om et overgreb på lærerstanden og en underfinansieret folkeskolereform, men vi sagde det jo…

Folkeskolereformen er en del af den acceleration, der har været i samfundet. Vi husker alle, at eleverne skulle kunne det samme i 8.kl, som de før kunne i 9.kl. De fik alenlange skoledage, som lærerne ikke kunne nå at forberede. De skulle måles, vejes og vurderes med nationale tests, små virtuelle pokaler, motorikscreening, ordblindetests og uddannelsesparathedsvurderinger og samtidig blev adgangskrav til ungdomsuddannelserne strammet. Det har affødt en præstationskultur, som er skadelig for vores børn. Som Svend Brinkmann skrev i et indlæg på Facebook: ”*Der MÅ grundlæggende forandringer til. Det handler ikke bare om mindre skærmtid eller curlingforældre. Det burde ikke være nødvendigt at være robust som barn eller ung for at få et godt liv. I stedet bør vi skabe robuste miljøer og fællesskaber.”*

En del af de forandringer må starte i skolen, og vinden blæser heldigvis også i den retning. Det er heller ikke et øjeblik for tidligt.

**Sammen om skolen**

I maj sidste år nedsatte man partnerskabet ”Sammen om skolen”. Sammen om skolen er et nationalt samtale- og udviklingsprogram for folkeskolen og bag det står lærere, pædagoger, elever, skoleledere, forældre, kommuner og politikere. Partnerskabet blev præsenteret samme dag som konklusionen på den endelige redegørelse for folkeskolereformen viste, at ***ingen*** af reformens resultatmål var indfriet. Det er godt og tiltrængt, at skole nu igen er noget vi laver sammen.

Som det første indgik parterne en aftale om et nyt evaluerings- og bedømmelsessystem i folkeskolen. Lærerne har allerede sat et tydeligt aftryk på denne aftale og så snart det er færdigbehandlet politisk, skal det ud til os i kommunerne. Jeg ser frem til, at arbejdet med implementeringen skal pågå i Roskilde. Aftalens intensioner skal omsættes til konkrete forandringer på skolerne, så lærerne overalt i landet får et brugbart evalueringssystem, som ikke stigmatiserer børn. Forhåbentlig kan aftalen være med til at styrke dialogen om god undervisning. Denne dialog skal bero på nysgerrighed og tillid og ikke på det ensidige fokus på måleresultater og kontrol, som har præget udviklingen mod en åbenbar skadelig præstationskultur.

Det er tydeligt at mærke at samarbejdsklimaet omkring skolen er forbedret. Udover føromtalte bedømmelsessystem er også de frihedsgrader, fx med mulighed for at konvertere understøttende undervisning til to-lærertimer, der blev indført i dette skoleår, videreført til kommende skoleår. For ikke længe siden hørte jeg direkte fra en kilde tæt på Socialdemokratiet, at holdningen på Christiansborg var, at man ville tilbage til så normal og genkendelig en hverdag, som muligt næste skoleår. Men med en anbefaling fra såvel skoleledere, lærere og KL er anbefalingen fra Regeringen altså nu, at muligheden for at konvertere understøttende undervisning til tolærerordninger, videreføres.

**Frihedsforsøg**

Mulighederne for frihed vil ingen ende tage… I dette års nytårstale kunne man pludselig høre, at det frihedsforsøg, der i dette skoleår har været i Holbæk og Esbjerg skal bredes ud til hele landet. Som en journalist fra folkeskolen skrev, *så kan det godt være, at socialdemokraterne var blandt de allersidste til at erkende, at den folkeskolereform, der ellers skulle dirigere den danske folkeskole i en ny og bedre retning, har været en fiasko. Til gengæld har den socialdemokratiske regering nu udstukket en ny og diametralt modsat kurs, der er så overraskende vidtgående, at det næsten kan være svært at se for sig i virkeligheden.*

Der har ikke været mange meldinger fra Regeringen siden nytårstalen, men for mig at se, lyder frihedsforsøget utrolig spændende og måske det vi har ventet på. Tænk hvis vi kunne få lov til at lave en god skole sammen. Jeg tror, at det tænder en faglig ild i mange af os. En ild der i lang tid har været næsten kvalt i for mange opgaver, der netop ikke understøttede arbejdet med vores kerneopgave – undervisning. Tænk hvis vi igen kunne lave en folkeskole hvor – og nu citerer jeg Danmarks Lærerforenings folkeskoleideal: *hvor* *det gode børneliv leves, hvor alle indgår i værdifulde relationer og fællesskaber og oplever en skoletid, der har værdi i sig selv.*

I dette arbejde får kredsstyrelsen brug for jer. Vi skal høre hver en stemme fra skolerne, fra PPR, fra UU. Vi skal selvfølgelig sikre den ramme, der er om skolen. Frihed må ikke blive frihed til at spare. Men vi skal finde de gode løsninger sammen. Bruge de erfaringer de mange nedlukningsperioder faktisk har givet os. På trods af de kaotiske tilstande med op og ned-lukninger har erfaringer jo vist, at lærerne og børnehaveklasselederne oplevede en befrielse ved selv at kunne prioritere i undervisningen. Der var ganske enkelt mere tid til at forberede undervisningen. Måske skyldes det, at man ikke holdt så mange møder, at eleverne ikke var så længe i skole og at der ikke var fokus på den evindelige dokumentation… Vi skal skabe overskud i skolen og ordentlige arbejdsforhold for lærerne. Det kommer ikke ud af den blå luft, det kræver at man ændrer på rammerne.

Det gør vi sammen – alle sammen!

**Inklusion**

Et af de områder som jeg hører allermest om, når jeg enten er på besøg på skolerne eller taler med medlemmer på kontoret, er inklusion – eller mangel på samme. Inklusion var det tema på kongressen i Danmarks Lærerforening, der fyldte allermest og mange beretninger fra klasseværelserne nåede kongressens talerstol.

Kommunernes udgifter til det specialiserede børneområde eksploderer i disse år, i takt med at flere og flere elever får diagnoser. Sundhedsstyrelsen forventer, at hver 7. barn vil være diagnosticeret med en psykiatrisk diagnose som fx angst, depression eller ADHD inden det fylder 18 år. Jeg skal ikke her gå i rette med det psykiatriske system, men blot nævne, at der er en tendens i samfundet til at individualisere problemer. Vi vender problemer indad og gør dem til den enkeltes problem. Det øgede fokus på test og bedømmelse af eleverne, som jeg omtalte tidligere, peger i samme retning. For når man ikke lykkes, hvis skyld er det da? Når inklusionen ikke lykkes, må eleven jo være syg – eller er det læreren, der er uduelig? Vi skal blive bedre til at rette blikke mod strukturer og rammer. Måske er det faktisk samfundets skyld…

Der er kun tabere, når inklusionen ikke lykkes, både elever, lærere, familier og selve folkeskolen lider, og konsekvenserne er enorme både på det personlige og økonomiske plan. Hos eleverne ses tegn på mistrivsel, angst og skolevægring og hos lærerne følelsen af utilstrækkelighed og måske stress.

Der **er** børn med diagnoser, som skal have en helt særlig hjælp og lærerne ***skal*** kigge på egen praksis, når undervisningen ikke lykkes, men vi skal også kigge på niveauet før. Hvad er det der presser børn og unge i en grad som gør, at 27,8% har et dårligt mentalt helbred og hvad er det der gør, at hver 7. barn skal diagnosticeres? Måske skulle vi overveje at lave en skole, der ikke presser hverken børn eller voksne udover kanten, måske skulle vi ikke fokusere på fejl og mangler, måske skulle vi faktisk lave en skole for de børn vi har.

Inklusion er et tema på landsplan, men det er også et område som vi i Roskilde Lærerforening følger tæt. Vive kommer med en evaluering af inklusion på landet skoler, herunder også en kortlægning af mellemformer. Det bliver spændende læsning og denne gang kunne man håbe, at de anbefalinger, der måtte komme, også bliver fulgt. Jeg tror godt, at mellemformer og co-teaching kunne være gode bud på en løsning. Der er en stor viden på specialskolerne, som med fordel kunne komme i spil på almen-skolerne. Kunne man tænke i et øget samarbejde her? Noget kan gøres inden for den ressource vi har – øget afkortning af skoledagene og dermed øget mulighed for to-lærertimer, færre møder, mindre dokumentation. Men hvis vi skal vende denne udvikling, skal der investeres i almenområdet. Vi må forholde os til, at ved hele tiden at spare på almenområdet, så presser vi flere børn til specialområdet. Det er logik.

**A20**

I denne beretning har jeg nævnt samarbejde og sammen om skolen en del gange. Med A20 aftalen er samarbejdet sat i højsæde og vi taler decideret om et samarbejdsspor. Det er en kulturændring og den sker ikke fra den ene dag til den anden. I Roskilde har vi i lærerforeningen haft et godt samarbejde med forvaltningen og skolelederforeningen om arbejdet med A20. Intensionen i aftalen er vi enige om, men det er klart at vi til tider møder hinandens grænser, når vi skal snakke om konkret udmøntning. Vores altoverskyggende fokus i denne sammenhæng er, at sikre lærerne og børnehaveklasselederne ordentlige og transparente arbejdsforhold. Skolechefen og vores formand, Tina, er i gang med en række besøg på skolerne, for at drøfte arbejdet med A20 og herunder skoleplanen. Det er et vigtigt signal, at de to kommer sammen og med samme dagsorden.

Et andet signal, som jeg er utrolig glad for er, at vi netop har indgået aftale om tid til tillidsrepræsentanterne. Aftalen sikrer, at tillidsrepræsentanterne får rimelig tid til deres arbejde og dermed øget mulighed for at sikre medlemmerne - jer - ordentlige arbejdsvilkår. Denne aftale er en anerkendelse af lærernes stemme på skolerne. Derfor vil jeg også opfordre jer til at involvere jer og byde ind med jeres undervisningsfaglige argumenter i drøftelserne på jeres skoler. Ikke kun på samarbejdsmødet, men hver eneste gang der er drøftelser om målsætninger, indsatser og prioriteringer på skolen. Kun sådan får vi klædt skolelederne på, til at træffe de bedste beslutninger.

**Corona**

Jeg har, indtil nu, ikke brugt meget tid på Coronasituationen. Det er måske på grund af et spinkelt håb om, at vi er ovre det værste… Der skal dog stadig være et tydeligt signal fra mig om, at jeg ved, hvad I har været igennem. Jeg ved, hvad de mange skiftende udmeldinger har gjort. Jeg kender den arbejdsopgave, som I har fået, når I nærmest fra den ene dag til den anden, har skulle omlægge almindelig undervisning til virtuel undervisning – og omvendt. Efter jul blev lærerne – og eleverne - syge i hobetal. Det har været sin sag at omstille sig fra, at dette var en sygdom vi gjorde alt for at undgå, til nu bare at trække på skuldrene og tænke tja hvornår er det mig? Alt dette har presset lærerne og børnehaveklasselederne og det tager tid at komme over det. Vi reagerer forskelligt i disse situationer. Vi skal prøve at rumme hinanden bedst muligt – og det skal organisationen også. Vores tydelige signal fra Roskilde Lærerforening til politikere og forvaltning er, at Corona forhåbentlig er overstået som samfunds kritisk sygdom, men at dønningerne stadig kan mærkes og skal rummes.

Vi er ved at være ved vejs ende af denne beretning. Jeg vil gerne takke jer, der sidder i salen for at komme – for jeres engagement. Lærernes engagement er nødvendigt, hvis vi skal rykke ved noget. Vi der er valgt til tillidsposter skal gå forrest, men vi kan ikke gå alene. I efteråret havde vi et velbesøgt medlemskursus. Det var fantastisk at mærke det engagement, der var til stede – engagement til den lyse morgen... Det engagement skal også mærkes på skolerne. Tillidsfolkene skal mærke det, lederne skal mærke det – kun sådan rykker vi. For det er os der er Danmarks Lærerforening. Vi må aldrig stoppe med at tale sammen og aldrig stoppe med at lytte – ellers ender det jo i krig.

Steffen Brandt får de sidste ord i denne beretning:

Uret tikker, hjertet banker
Hele verden fra forstanden
Gør dog noget, løb for livet
Brug dog tiden, elsk hinanden, gør dog noget

Med disse ord overlader jeg såvel den skriftlige som den mundtlige beretning til generalforsamlingens behandling.

TAK!